CO Productions-kunstenaars inspireer met isolasie musiekvideo - Afrikaanse Musiek Nuus
CO Productions-kunstenaars inspireer met isolasie musiekvideo
30 April 2020 30 April 2020 Digitaal
Dié musiekvideo, waarin From Now On vanuit die bekroonde film, The Greatest Showman, vertolk word, is in isolasie opgeneem en verwerk.
"Hierdie is 'n uitdagende tydperk vir almal van ons en diegene in die vermaaklikheidsbedryf word net so hard getref deur COVID-19 en die sosiale beperkings wat dit tot gevolg het. Ons het egter 'n keuse oor hoe dit ons emosioneel gaan aanraak en met dié projek wou CO Productions se kunstenaars hul aanhangers motiveer en die boodskap oordra dat ons almal hierdeur sal kom," het Corné Oosthuizen, stigter en Besturende Direkteur van CO Productions gesê.
Volgens Oosthuizen wou die kunstenaars, wat reeds 'n lang pad onder die bestuur van CO Productions saam stap, juis iets saam doen om aanhangers én mekaar te bemoedig.
"Dit was omtrent 'n uitdaging om dié video op te neem want 'n mens is so gewoond aan jou medekunstenaars saam met jou in die ateljee of op die verhoog," het Robbie Wessels vertel.
Volgens hom leer ons almal op dié stadium iets van onsself en hy hoop almal kry die kans – al is die omstandighede moeilik – om iets verrykends te doen sodat hierdie tydperk ook iets positiefs aan almal opgelewer het.
Vir hom was die hele proses van dié musiekvideo spesiaal omdat – alhoewel dit alleen gedurende isolasie opgeneem is – dit hom deel van 'n eenheid laat voel het.
Willem het ook die musiekvideo geredigeer en só ook nog 'n talent ontwikkel. Leah het vertel dat From Now On haar persoonlik ook inspireer en dat sy dié liedjie so goed ken dat sy sommer saam met almal aan hul gedeeltes wou sing!
Vir Lee Scott is daar vir elkeen 'n boodskap in hierdie liedjie – wat persoonlik ook een van sy gunstelinge is.
"As ek moet beskryf hoe ek gevoel het toe ek my gedeeltes opgeneem het, kan ek drie woorde gebruik: geïnspireerd, bemagtig en gemotiveerd," het hy gesê.